Nuuskommentaar: Zuma vier fees op die graf van geregtigheid | Maroela Media
Nuuskommentaar: Zuma vier fees op die graf van geregtigheid
Oudpres. Jacob Zuma tydens die naweek se mediakonferensie in Nkandla. (Foto: Emmanuel Croset/AFP)
Die afgelope naweek het die jongste verwikkelinge plaasgevind in die sogenaamde Zondo vs. Zuma-oorlog. Verskeie landsburgers het verlede week adjunkhoofregter Raymond Zondo se kant van die kamp geprys met geregtigheid wat oënskynlik uiteindelik geseëvier het – oudpres. Jacob Zuma is op pad tronk toe.
Tog is Zuma nie op pad tronk toe nie. In 'n uiters voorspelbare stap het Zuma oor die naweek derduisende ondersteuners en Zoeloe-krygers by sy Nkandla-koningryk ontvang. Soos wat hy dit stel, was ondersteuners daar uit eie beweging en met die uitsluitlike doel om teen ongeregtigheid te veg.
Hierdie ongeregtigheid wesende die feit dat Zuma – die ewige slagoffer van onderdrukking – à la apartheidstaat sonder verhoor tronk toe gestuur word. Zuma en sy ondersteuners het daarom oor die naweek in protes opgestaan teen sy onregverdige vervolging.
Tydens hierdie byeenkoms het meer as 3 000 ondersteuners bymekaargekom, in 'n stadium gebraai, gedrink, tussendeur joernaliste gedreig en aangeval, feitlik alle inperkingsregulasies oortree en ook skote in die lug afgevuur. Bronne berig dat daar oor die naweek, veral gisteraand, 'n feestelike atmosfeer geheers het.
Daar was immers iets om te vier – Zuma het weereens die regsorde kliphard met 'n vuis in die gesig geslaan en ook daarmee weggekom. Enigeen wat eerlik na Zuma se geskiedenis met reg en geregtigheid gaan kyk het, sou voorspel dat hy homself nooit of te nimmer Sondag aan die polisie sou oorhandig nie. Ten spyte van wat die Konstitusionele Hof in sy uitspraak verduidelik het, is hy egter ook nie Sondag deur die minister van polisie en die nasionale polisiekommissaris na die tronk vergesel nie.
Dit natuurlik weens die twee dringende aansoeke wat Zuma en sy regspan verlede week onderskeidelik voor die Konstitusionele Hof en die Pietermaritzburgse hooggeregshof gebring het. In hierdie aansoeke poog hy basies om tronkstraf vry te spring op die gronde dat hy nie 'n regverdige verhoor gehad het nie. Hoewel hierdie uiteraard nie waar is nie, het die grondwethof toegestem om sy aansoek aan te hoor. Dit is deur verskeie regskenners as uiters vreemd, baie ongewoon en selfs absoluut absurd bestempel. Dr. Llewelyn Curlewis, strafregkenner, verduidelik hoe hierdie aansoek eintlik summier van die hand met 'n gepaardgaande kostebevel gewys moes word: "Dit maak 'n bespotting van die reg."
Hierdie stelling is ook blykbaar oudpresident Zuma se persoonlike lewensleuse. Zuma se nuutste strategie in die ontduiking en belediging van die reg is om duisende ondersteuners as menseskild te gebruik. Hy het self Sondag genoem hoe die polisie hom nie in hegtenis kan neem solank as wat sy ondersteuners daar is nie. Zuma het duidelik besluit dat nóg oranje nóg verantwoordingdoening kleure is wat by hom pas.
Hy stel dit natuurlik herhaaldelik dat hy sommer vandag al met liefde tronk toe sou gaan as daar nie so 'n ongeregtigheid teen hom gepleeg is nie. Zuma is bloot bang dat die demokratiese Suid-Afrika weens 'n persoonlike vendetta teen hom net so onderdrukkend soos die apartheidstaat word. Tronkstraf word nie ontduik omdat hy 'n vyand van die gereg is nie, maar eerder omdat die gereg 'n vyand van hom maak.
'n Verdere rede waarom hy egter nie tronk toe kan gaan nie, is omdat tronkstraf midde in 'n pandemie weens sy ouderdom en gesondheidstoestand vir hom op doodstraf sal neerkom. Sy gesondheidstoestand en ouderdom moet eerder, veral in die lig van die pandemie, as versagtende omstandighede oorweeg word. (In die lig van die feit dat hy natuurlik nooit 'n regverdige verhoor gehad het nie, kon hy dit egter nie eers opper nie – wat 'n jammerte!)
Dit is op hierdie punt waar Zuma se kapperjolle van die afgelope naweek die absolute perfekte weerspieëling word van sy afgelope 20 jaar se openbare "diens" as politikus – elite skynheiligheid deurtrek met eie belang.
Zuma het die afgelope naweek herhaaldelik verduidelik hoe sy swak gesondheid midde in 'n pandemie sy tronkstraf in doodstraf sal verander. Dit impliseer natuurlik dat ouer, sieker mense vatbaar is vir hierdie virus en daarteen moet waak. Tog was sy afgelope naweek ook gekenmerk deur 'n flagrante verontagsaming van feitlik alle inperkingsmaatreëls. Weens een of ander geheimsinnige mediese toestand kan Zuma blykbaar nie 'n masker dra nie – so ook het hy die afgelope naweek nooit 'n masker gedra nie.
Weens sy persoonlike toedoen het hy derduisende mense blootgestel in 'n superverspreidersgeleentheid en hulle eintlik aangemoedig om alle inperkingsmaatreëls te verontagsaam. Wat 'n mens ook al van die huidige vlak 4-inperking dink, is 'n samedromming van duisende mense, tydens 'n derde Covid-golf, sonder maskers, in 'n land wat steier in sy inentingspogings werklik dwaas. So 'n samedromming wat deur 'n "leier" aangemoedig word, is ook net roekeloos. Zuma wat dan daarna in eie belang agter dieselfde virus wil skuil, kom doodeenvoudig neer op skreiende skynheiligheid.
Is dit dan ook nie eintlik die perfekte beskrywing van Zuma se geskiedenis as politikus nie? Hy gee regtig nie om oor die welstand en veiligheid van sy eie mense nie. Indien hy hulle as menseskild kan gebruik, sal hy dit nie van die hand wys nie. Indien elkeen van daardie mense Covid kry, honderde ernstig siek word of selfs doodgaan, is dit seker maar so – ten minste word daar teen sý ongeregtigheid geveg. Indien hy dan in blatante skynheiligheid, vir persoonlike gewin agter presies dieselfde virus kan skuil waaraan hy sy ondersteuners blootstel, is dit eintlik 'n fantastiese bonus.
Solank as wat hy hierby kan baat, is dit die moeite werd – ongeag die prys wat die mense dalk daarvoor sal betaal.
Sodoende is Zuma selfs in sy ondergang 'n selfsugtige elite politikus wat gewone mense soos weggooibare wapens vir persoonlike belang gebruik. Die enigste morele standaarde en maatstaf wat hy oënskynlik handhaaf, is of hy en sy belange bevorder word. As skadu van 'n Marie Antoinette bulder Zuma ook dat die mense maar koek kan eet. Hulle moontlike lyding of ongeluk is vanuit die troon van elite narcissisme 'n onbenullige krummel.
Waarom sal mense se eie welstand nou soveel saak maak as hulle die glorieryke en historiese geleentheid kry om in die stryd om Zuma se vryheid te veg?
Nuuskommentaar: Zuma – tronkvoël of vry soos 'n voël?
Zuma gaan nêrens heen nie. Inteendeel, indien sy gupta maats hulle ooit op SA bodem bevind, sal zuma die een wees wat hulle terugverwelkom en as gaste by nkandla huisves. En bewaar die een wat hulle daar wil kom oplaai.
Dis nou maar eenmaal tyd vir 'n finale waarskuwing, dan bring jy die weermag in, arresteer en voer af na die tronk. Dis jammer dat hy hom skuldig maak aan regsvergryping. Hy bring dit oor homself.
Die feit dat zuma so lekker fees vier is ny sy skuld nie maar hierdie hopelose regering sin.Natuurlik sal zuma hulle slegtegeit uitbuit.Dink eerder die opskrif vir hierdie artikel moes gewees het hopeloosheid vd regering dans op die graf van geregtigheid .Dis nou ou cyril en bheki
Jakob beweer hy is te oud en te sieklik om vir 15 maande tronk toe te gaan.Hy het egter die afgelope naweek springlewendig en gesond gelyk….